David Ogilvy

David Mackenzie Ogilvy (23. september 1911 – 21. juuli 1999) oli Briti reklaami suurärimees, reklaamibüroo Ogilvy &amp; Mather asutaja ning tuntud ka kui reklaaminduse suurkuju. Tema ühed kõige tuntumad kampaaniad on tehtud koostöös Rolls Royce’i, Dove’i seepidega ja Hathaway särkidega. 
Haridus.
Ogilvy oli õpetlase ning maakleri poeg. Tema poisipõlves jäi perekond rahalistesse raskustesse. Ogilvy teenis stipendiume õppides Fettes’i kolledžis Edinburghis ja Christ Church ülikoolis Oxfordis. Pärast Oxfordist lahkumist ilma haridusliku kraadita leidis mees töökoha eksklusiivses Pariisi hotellis kokaõpilasena ning pliitide müüjana. Seejärel pakkus talle tööd Briti reklaamiagentuuris Mather &amp; Crowther töötav vend. Juba varsti sai Davidist ettevõttes kliendihaldur ning ta suundus Ameerika Ühendriikidesse, et õppida Ameerika reklaamitehnikaid. Ameerikas olles töötas Ogilvy küsitlusfirma George Gallupi heaks. Hiljem tunnistas, et suure osa oma edust reklaamivaldkonnas omistas ta tänu töökogemusele selles samas, George Gallupi küsitlusfirmas. 
Töökogemus.
Teise maailmasõja ajal teenis Ogilvy Briti luureteenistuses Washingtonis ja oli mõnda aega sekretär Briti saatkonnas. Saatkonnas analüüsis ta diplomaatia ja julgeolekualaseid küsimusi ning jagas oma töös nende kohta soovitusi. Pärast sõda proovis ta elatist teenida põllumajandusega, kuid ebaõnnestus ning suundus tagasi reklaamivaldkonna juurde. 1948. aastal asutasid Ogilvy ja Anderson Hewitt ettevõtte ‘Howitt, Ogilvy, Benson &amp; Mather’, saades sellega rahalist tuge oma endistelt tööandjatelt ning teiselt Inglise reklaamiagentuurilt. Nad alustasid Briti klientidega, näiteks Wedgwoodi portselani ja Rolls-Royce'i tootjatega. Ogilvy edukad reklaamikampaaniad esimestele klientidele tõid agentuurile peagi juurde sellised suured Ameerika ettevõtted nagu General Foods ja American Express. 
Reklaamibüroo Ogilvy &amp; Mather.
Ettevõte Ogilvy &amp; Mather ehitati suuresti David Ogilvy põhimõtetele, ennekõike sellele arusaamale, et ‘reklaami ülesanne on müüa ning iga edukas reklaam põhineb teabel selle tarbija kohta’. David Ogilvy’le ei meeldinud reklaamid, millel oli valju ning üleolev toon ja ta uskus, et iga klienti tuleks kohelda intelligentse inimesena. 1955. aastal lõi Ogilvy nende väärtuste põhjal väljendi “Klient ei ole idioot, ta on sinu naine”. 
1966. aastal, Ogilvy juhtimisel, sai Ogilvy &amp; Matheri ettevõttest üks esimesi börsile läinud reklaamifirmasid. Ettevõte laienes aastatel 1970-1980 ning 1989. aastal ostis selle WPP Group PLC. Ettevõtte eest maksti toona 864 miljonit USA dollarit. Ogilvyst sai veel WPP Group’i esimees, kuid kolm aastat pärast esimehe ametit läks Ogilvy pensionile, elama Prantsusmaal asuvasse lossi. 
Ogilvy pärand.
Ogilvy pärand hõlmab endas brändingu kontseptsiooni – strateegiat, mis seob toote nime tihedalt tootega, lootes tekitada tarbijas brändilojaalsust. Lisaks hõlmas bränding endas Ogilvy’le iseloomulikku stiili, mis kandis endaga kaasas tema isiklikku iseloomu. Näiteks Hathaway särkide reklaamid, millel oli kujutatud silmaklapiga veetleva välimusega meest ning Rolls Royce’i reklaamid, milledest üks kõlas nii: “Kuuekümne (60-)miilise tunnikiiruse juures tuleb uue Rolls Royce’i kõige valjem müra selle elektrikellast”. 
Ogilvy'l oli kolm abielu ja üks poeg.